# வரைவு:சோ. மோகனா

## சோ.மோகனா

பணி ஓய்வு பெற்ற பேராசிரியரான சோ.மோகனா இன்றைய மயிலாடுதுறை மாவட்டத்தைச் சேர்ந்த (அன்றைய கிழக்குத் தஞ்சை மாவட்டம்) சோழம்பேட்டை என்ற கிராமத்தில் பொருளாதாரத்தில் மிகவும் பின் தங்கிய குடும்பத்தில் பிறந்து, பெண் கல்வியை அங்கீகரிக்காத காலக்கட்டத்தில் கல்விக்காகப் போராடித் தடைகளைத் தகர்த்தெறிந்து தொடர் முயற்சியாலும், கடின உழைப்பாலும் நண்பர்கள் உதவியாலும் முன்னேறிய முதல் தலைமுறை பட்டதாரி.  

பழனியாண்டவர் ஆண்கள் கல்லூரியில் விலங்கியல் துறையில் முதல் பெண் விரிவுரையாளராகப் பணியில் சேர்ந்து, 38 ஆண்டுகள் பணியாற்றி ஓய்வு பெற்ற இவர், தமிழ்நாடு அறிவியல் இயக்கத் தலைவராக இரு முறை பதவி வகித்தவர். 'அவள் விகடனின் 'சூப்பர் உமன் பேராசிரியர் சோ.மோகனா', 'வீரமங்கை விருது' உள்ளிட்ட பல விருதுகளை இவர் பெற்றிருக்கிறார். நூற்றுக்கும் மேற்பட்ட அறிவியல் நூல்களை எழுதியிருக்கிறார். தினமணி நாளிதழ்களில் இவர் எழுதிய ஏராளமான அறிவியல் கட்டுரைகள் வெளிவந்துள்ளன. 'ஓர் இரும்புப் பெண்மணியின் கதை' என்ற தலைப்பில், இவர் தம் சுயசரிதையை எழுதி வெளியிட்டுள்ளார்.  

# 
## பள்ளி வாழ்க்கை
சோ.மோகனா தம் நான்காம் வயதில் இவர் ஊருக்கு அருகிலிருந்த ராமாபுரம் ஆரம்பப்பள்ளியில் சேர்ந்தார். அங்கே நெல்லைத் தரையில் பரப்பி அரிச்சுவடி பாடம் ஆரம்பமானது. மூன்றாம் வகுப்பு படித்த போதே அப்பாவுக்குத் தெரியாமல் கதைகள் வாசித்தார். ஆறாம் வகுப்புக்குக் கூறைநாடு முனிசிபல் ஹைஸ்கூல் சென்றார். அந்தப் பள்ளியில் சேர்ப்பதற்கு, அவரது கால் பவுன் தோட்டைக்கூட அடகு வைக்க வேண்டிய வசதியற்ற குடும்பச் சூழ்நிலை. மாலை வேளைகளில் அக்கம் பக்கத்து வீடுகளிலிருந்த உறவினர்கள் படங்கள் நிறைந்த ராமாயணப் புத்தகத்தை மோகனாவை வாசித்துக் காட்டச் சொல்வார்கள். சித்தப்பா முறையுடைய கரும்பாயிரம் என்ற கூலித் தொழிலாளி, நன்றாகப் படிக்கும் மோகனாவை மேற்கொண்டு படிக்க வைக்க விரும்பினார். அவர் கூறைநாட்டிலிருந்த தம் முதலாளி வீட்டுக்குத் தவிட்டு மூட்டைகளோடு, மோகனாவையும் ஏற்றிப் போய்ப் படிப்புக்கு உதவி செய்ய வேண்டினார். முதலாளி நோட்டு,புத்தகம் வாங்க பத்து ரூபாய் கொடுத்துதவினார்.  

அந்தக் கிராமத்திலிருந்து காவேரியாறு தாண்டி வெளியூருக்குப் படிக்கப் போன முதல் பெண் இவர் தாம். ஆறு கிலோ மீட்டர் தூரத்திலிருந்த பள்ளி காலை 10.20க்கு தொடங்கும். வீட்டு வேலைகளை முடித்துவிட்டு இவர் 9.30 மணிக்குக் கிளம்புவார். பாதி தூரம் ஓடியும், பாதி தூரம் நடந்து சென்றும் பள்ளியிறுதி வகுப்பு வரை படித்தார்.  

## கல்லூரி வாழ்க்கை
எஸ்.எஸ்.எல்.சி தேர்வில் நல்ல மதிப்பெண் பெற்றிருந்தும், வீட்டில் அவர் படிப்பை நிறுத்த முடிவு செய்தனர். அக்காலத்தில் பெண்கள் வயதுக்கு வந்தவுடன் படிப்பை நிறுத்தி விடும் வழக்கமிருந்தது. மோகனா அழுது பட்டினி கிடந்து போராடிப் பாட்டியின் ஆதரவுடன் கும்பகோணம் அரசுக் கல்லூரியில் சேர விண்ணப்பித்தார். கணிதப்பிரிவில் இடம் கிடைத்தாலும் மருத்துவம் படிக்க வேண்டுமென்ற ஆசையில் உயிரியல் பிரிவில் சேர்ந்தார். எம்.பி.பி.எஸ் சேர வாய்ப்பு கிடைத்தும், வசதியற்ற வீட்டுச்சூழலால் அவரால் சேர முடியவில்லை. அண்ணாமலைப் பல்கலைக் கழகத்தில் இளங்கலை அறிவியல் பிரிவில் சேர்ந்து படித்தார்.  

அவர் இளங்கலை முடித்தவிட்டுக் கிராமத்திலிருந்தபோது அவர் சீனியர் ஒருவர், வெளியில் கிடைக்கக்கூடிய வேலை வாய்ப்புகள் குறித்து ஆங்கிலத்தில் எழுதி ஒரு கடிதம் அனுப்பினார். வீட்டில் யாருக்கும் ஆங்கிலம் தெரியாததால், அது காதல் கடிதம் என நினைத்து மோகனாவைக் கொலை செய்யத் திட்டம் தீட்டினர். அல்வாவில் விஷம் கலந்து கொடுத்துக் கொன்று கொள்ளிடத்தில் தூக்கிப் போடவும் முடிவு செய்தனர். சோ.மோகனா சொன்ன விளக்கத்தை யாரும் நம்பவில்லை. எதிர்வீட்டிலிருந்த படித்தவரிடம் அந்தக் கடிதத்தைக் கொடுத்து விளக்கம் கேட்கச் சொல்லிப் போராடினார் சோ.மோகனா. அதன்படி ஆங்கிலம் படித்தவர் வாசித்துச் சொன்ன பிறகே வீட்டில் இருந்தவர்களுக்கு உண்மை புரிந்தது.  

அண்ணாமலை பல்கலைக்கழகத்தில் உயிரியலில் முதுகலை படிக்க இடம் கிடைத்தாலும், குடும்பத்தின் வறிய சூழல் காரணமாக, அவர் தந்தை அனுமதி தர மறுத்துவிட்டார். தம் தோழிகளுக்குக் கடிதமெழுதி அவர்கள் செய்த பண உதவியாலும், வீட்டுக்குச் சொந்தமான ஒரு கொல்லையை அடகுவைத்தும் முதுகலைப் படிப்பை முடித்தார் மோகனா. "நான் யாரையும் காதலிக்க மாட்டேன்" என்று தந்தைக்குச் சத்தியம் செய்து கொடுத்துவிட்டே படிக்கச் சென்றார்.  

## குடும்ப வாழ்க்கை

சந்தேகப்பட்ட கணவன் அமைந்ததன் விளைவாக, ஆரம்பத்தில் இவர் குடும்ப வாழ்க்கை மகிழ்ச்சிகரமாக அமையவில்லை. பாலிடெக்னிக் படித்து இவரை விடக் குறைவான சம்பளம் பெற்ற காட்டுமன்னார்கோயில் பன்னீர்செல்வத்தைக் குடும்பத்தினர் கட்டாயத்தின் பேரில் மணந்தார். கணவனின் அடி உதையால் மருத்துவமனையில் சேர்ந்து சிகிச்சை பெற வேண்டிய நிலை ஏற்பட்டது. இவர் மகன் கொடுத்த நம்பிக்கை, நண்பர்கள் செய்த உதவி ஆகியவற்றால் துணிவு பெற்றுக் கணவரிடமிருந்து மணவிலக்கு பெற்ற பின் இவர் வாழ்க்கையில் நிம்மதி ஏற்பட்டது.  

## இதர பணிகள்
அறிவொளி இயக்கத்திலும், தேசிய அறிவியல் இயக்கத்திலும் இவர் குறிப்பிடத்தக்க பங்காற்றியுள்ளார்.  

துப்புரவுத் தொழிலாளர்களின் உரிமைகளுக்காகப் போராடி வருகிறார். "தமிழ்நாட்டில் கையால் மலம் அள்ளுவதை முற்றிலும் ஒழிக்கும் வரை என் போராட்டம் தொடரும்" என்கிறார் இவர்.  

2011ஆம் ஆண்டு மார்பகப் புற்றுநோயால் பாதிக்கப்பட்ட இவர், தன்னம்பிக்கையுடன் தொடர் சிகிச்சை மேற்கொண்டு அதிலிருந்து மீண்டார். புற்றுநோய் காரணமாக் உடலில் ஏற்பட்ட சோர்வைப் போக்க 'தாய்ச்ச'ி என்ற சீனத் தற்காப்பு கலையைக் கற்றுக்கொண்டார். தொடர்ந்து புற்றுநோய் குறித்த அச்சத்தைப் போக்கும் வகையில் விழிப்புணர்வுப் பிரச்சாரம் செய்து வருகிறார். மேலும் புற்றுநோய் குறித்து முனைவர் பட்ட ஆய்வு மேற்கொள்ள விரும்பிச் சென்னை டாக்டர் அம்பேத்கர் அரசு கலைக் கல்லூரியில் முழுநேர ஆய்வாளராகப் பதிவு செய்துள்ளார்.  

## எழுதியுள்ள நூல்கள்
### சுயசரிதை
1. மோகனா - ஓர் இரும்புப் பெண்மணியின் கதை  

### அறிவியல் நூல்கள்
2. பண்டைக்கால வானவியலாளர்கள்  
3. பரிணாமத்தின் பிதாமகன் சார்லஸ் டார்வின்  
4. இந்தியப் பெண் விஞ்ஞானிகள்  
5. பேசப்பட வேண்டிய விஞ்ஞானிகள்  
6. பண்டைக்கால வானவியலாளர்கள்  
7. எதிர்பாராத கண்டுபிடிப்புகள்  
8. உடல் உறுப்புகள்  
9. சமூகப் போராளிகள்  
10. பிரபஞ்சம் அளந்த பெண்கள்(பெண் வானவியலாளர்கள்)  
11. எரடோஸ்தனிஸ்  

===  
### சிறுவர் நூல்கள்

12. உலகம் சுற்றலாம் வாங்க  
13. ரெட்டைக் கொம்பனும் 13 இதயங்களும்  
14. வேட்டையாடு விளையாடு  

### பெண்ணியம்
15. முதல் பெண்